
PËR LUFTËN KUNDËR DHUNËS NDAJ GRUAS DHE RRITJEN E DIMENSIONIT PARLAMENTAR TË LUFTËS KUNDËR DHUNËS NË FAMILJE

Kuvendi i Shqipërisë:
- Duke njohur detyrimin e shtetit për të promovuar dhe mbrojtur të drejtat  dhe liritë themelore të njeriut, sipas të gjitha akteve ndërkombëtare dhe legjislacionit të brendshëm;
- Duke e trajtuar dhunën në familje si shkelje e të drejtave të njeriut dhe si një çështje që i përket gjithë shoqërisë;
- Duke vlerësuar se dhuna ndaj gruas dhe dhuna në familje, në të gjitha format e tyre, shkaktojnë pasoja të rënda në shëndetin fizik dhe mirëqenien psikologjike të viktimave të dhunës (kryesisht grave dhe fëmijëve); 
- Duke e konsideruar dhunën ndaj grave jo vetëm si një problem që lidhet me shëndetin publik, por si shprehje e pabarazisë gjinore në familje dhe shoqëri;
- Duke e vlerësuar dhunën si një çështje komplekse që ka nevojë për një ndërhyrje multidisiplinare dhe të vazhdueshme;
- Duke mbështetur fuqimisht veprimtarinë e autoriteteve shtetërore përgjegjëse dhe shoqërisë civile për mbrojtjen e të drejtave të grave dhe luftën kundër dhunës në familje;
Ripërsërit angazhimin dhe vendosmërinë:
 - Për domosdoshmërinë e kontributit të deputetëve të Kuvendit të Shqipërisë për të përmirësuar dhe rritur efikasitetin e legjislacionit për parandalimin dhe ndëshkimin e dhunës ndaj grave e dhunës në familje dhe për të mbikëqyrur zbatimin e këtij legjislacioni që synon eliminimin e dhunës në familje;  
- Për të rritur kontributin e Kuvendit në ndërgjegjësimin e opinionit publik, lidhur me konsiderimin e dhunës në familje si shkelje të të drejtave të njeriut.
Thekson nevojën:
- Për të intensifikuar përpjekjet dhe veprimtaritë e Kuvendit, në kuadër të fushatës së Këshillit të Europës “Parlamentet e bashkuara në luftën kundër dhunës  në familje”;
- Për të nxitur shpërndarjen e  burimeve të mjaftueshme financiare, në zbatim të legjislacionit në fuqi për luftën kundër dhunës në familje;
- Për të rritur angazhimin e të gjithë aktorëve të shoqërisë shqiptare në edukimin e vajzave dhe djemve  për një shoqëri pa dhunë;
- Për krijimin dhe mirëfunksionimin e mekanizmave të referimit për viktimat e dhunës në familje;
- Për hartimin e politikave sociale që adresojnë faktorët që lindin apo mbajnë gjallë dhunën në familje;
- Për të monitoruar zbatimin e kuadrit ligjor dhe të politikave, lidhur me të drejtat e njeriut dhe luftën kundër dhunës në familje;
- Për të rritur koordinimin e veprimtarisë së të gjithë aktorëve të shoqërisë shqiptare për parandalimin dhe eliminimin e dhunës ndaj gruas dhe dhunës në familje; 
- Për të nxitur dhe mbështetur krijimin dhe funksionimin e qendrave strehuese për viktimat e dhunës në familje. 
Kuvendi angazhohet:	
- Të përmirësojë  legjislacionin ekzistues, duke parashikuar sanksione më të forta për dhunuesit dhe konsiderimin e  dhunës në familje si vepër penale;
- Të organizojë një Konferencë Kombëtare Parlamentare të përvitshme që të vlerësojë zbatimin e masave kundër dhunës në familje dhe të inkurajojë bashkëpunimin mes autoriteteve shtetërore në nivel qendror e vendor dhe shoqërisë civile, me qëllimin e përbashkët minimizimin e dhunës ndaj gruas dhe dhunës në familje.

